**Koolituse aruanne**

Viibisin Eesti Anestesioloogide Seltsi koolitusstipendiumi abil 42. EAPCCT (*European Association of Poison Centers and Clinical Toxicologists*) konverentsil, mis toimus Tallinnas 24.-27.05.2022 a.

Antud 4-päevasel konverentsil käsitleti mitmeid olulisi teemasid toksikoloogia vallas. Seoses ülemaailmse COVID-epideemiaga oli kohapeal viibivate osalejate arv varasemate aastatega võrreldes väiksem ning tegemist oli hübriid-konverentsiga (lisaks kohapeal toimuvale ka virtuaalne platvorm).

Mõned näited teadmistest, mida omandasin antud konverentsil:

* Koolitusel kanti ette Toxicology Collaborative Workgroup-i poolt väljatöötatud (ja lähiajal publitseeritav) aktiivsöe kasutamise ravijuhend, mis kajastab sagedasemate ravimmürgistuste korral näidustatud aktiivsöe manustamisintervalli pärast mürgistust, selle doosi ning lisadoosi manustamise vajadust. Kogu antud teemat puudutav informatsioon ja selle tõenduspõhisuse aste on koondatud ühte mugavasti kasutatavasse värvidega kodeeritud tabelisse, mida hakkan suure tõenäosusega ka oma kliinilises praktikas ravimmürgistustega kokkupuutel kasutama.
* Ravimitest tingitud QT-aja pikenemise korral on oluline kasutada QT/hr nomogrammi (mitte aparaadi tarkvara poolt pakutavat QTc absoluutväärtust). Bradükardia korral on QT-pikenemisest tingitud eluohtlike rütmihäirete risk suurem, tahhükardia on Torsades de Pointes-i suhtes pigem protektiivne.
* Mürgistusest indutseeritud rabdomüolüüsi ja sellest tingitud AKI kohta on vähe tõenduspõhist informatsiooni, kuid käsitlus on suuresti võrreldav mitte-toksikoloogilisest põhjusest tingitud rabdomüolüüsi ja AKI käsitlusega. Selles kontekstis esineva süsteemse venoosse paisu ja oliguuria korral ei ole AKI ennetamises mannitoolil eelist teiste diureetikumide ees, seevastu kaasneb mannitooliga risk hüperosmolaarse seisundi tekkeks ja ringleva veremahu vähenemiseks. Uriini alkaliseerimist peaks kaaluma, kui esineb rabdomüolüüsist tingitud metaboolne atsidoos või uriini pH on <6,5 pärast adekvaatset vedelikravi.
* Alkoholsõltuvuse ja alkoholist tingitud võõrutussündroomiga tegelemiseks peaks olema piirkondlikes haiglates eraldi selleks väljaõppe saanud tiim, mille eesmärgiks on lisaks patsiendi tervise ja elukvaliteedi parandamisele ka haigla vaatest erakorraliste hospitaliseerimiste ja sellele kuluvate voodipäevade arvu vähendamine ning nende patsientidega tegelemine valdavalt plaanilises korras selleks vastavalt loodud statsionaarse osakonna pinnal. Konverentsil kanti ette suurepärane näide Birmingham Alcohol Care Team-ist, millest on nüüdseks alguse saanud saanud lootustandev üleriiklik programm.

Need on vaid üksikud näited teadmistest, mida omandasin EAPCCT konverentsil. Tegemist oli erialaselt arendava ja huvitava programmiga ning olen tänulik, et Eesti Anestesioloogide Selts toetas minu osalemist sellel konverentsil.

Getter Õigus, arst-resident anestesioloogia erialal

15.08.2022 a.